**Otázky a odpovede k financovaniu PA z POO**

**Otázka č. 1**

**Je možné prideliť PA financovaného z POO aj na špeciálnu základnú školu?**

Nie, nie je možné prideliť PA na špeciálnu školu. Vyplýva to z bodu 4. Metodického usmernenia, kde je uvedené, že pridelenie PA je možné iba konkrétnej bežnej základnej škole alebo bežnej strednej škole.

**Otázka č. 2**

**Je možné, aby PA financovaný z POO pracoval na 2 školách, pričom na každej bude mať úväzok 0,5?**

Nie. Poznamenávam, že v Metodickom usmernení k čerpaniu prostriedkov mechanizmu z POO na pedagogických asistentov je v bode 4 v odseku 6 a 7 uvedené, že „*Pridelenie jedného PA na jednu triedu nie je podmienkou, t. j. PA nemusí nutne pôsobiť iba v jednej triede v rámci školy. Škole sa prideľuje PA na celý úväzok.“.*

*„V závislosti od konkrétnych požiadaviek a podmienok v územnej pôsobnosti CPP, môže CPP prideliť jedného PA dvom (príp. viacerým) triedam v škole. V takom prípade je potrebné dôsledne a zodpovedne zvážiť časový harmonogram činnosti PA, jeho presuny medzi triedami, efektivitu jeho činnosti a jeho pracovnú psychohygienu.“.*

V Metodickom usmernení je teda uvedené, že sa to týka jednej školy a triedy, príp. viacerých tried v jednej škole.

**Otázka č. 3**

**Kde je možné nájsť plagát, ktorý je potrebné umiestniť na vstupné dvere sídla , ktorým budeme deklarovať, že financujeme pracovné miesto PA?**

Link na plagát a ostatné prílohy:

<https://www.minedu.sk/navysenie-poctu-pedagogickych-asistentov-z-planu-obnovy-a-odolnosti-sr/>

 **Otázka č. 4**

**Do akej platovej triedy máme zaradiť začínajúceho pedagogického asistenta s úplným** **stredným vzdelaním (napr. obchodná akadémia)?**

Podľa § 11 ods. 1 písm. d) zákona č. 138/2019 Z. z. o pedagogických zamestnancoch a odborných zamestnancoch  a o zmene a doplnení niektorých zákonov („zákon č. 138/2019 Z. z.“) vyžadovaným stupňom vzdelania pre učiteľa materskej školy, vychovávateľa, majstra odbornej výchovy a pedagogického asistenta je najmenej úplné stredné odborné vzdelanie.

Podľa § 28 ods. 3 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov („zákon č. 138/2019 Z. z.“) *„Pedagogického asistenta a zahraničného lektora možno zaradiť najvyššie* *do kariérového stupňa samostatný pedagogický zamestnanec.“.*

Kvalifikačné predpoklady na výkon pracovnej činnosti pedagogického asistenta sú ustanovené v prílohe č. 6 vyhlášky MŠVVaŠ SR č. 1/2020 Z. z. o kvalifikačných predpokladoch pedagogických zamestnancov a odborných zamestnancov („vyhláška č. 1/2020 Z. z.“).

Podľa § 51 ods. 6 zákona č. 138/2019 Z. z. *„Začínajúceho pedagogického zamestnanca a začínajúceho odborného zamestnanca zaradí riaditeľ do adaptačného vzdelávania najneskôr do piatich dní od vzniku pracovného pomeru.“*

Pedagogickému asistentovi prináleží až do úspešného ukončenia adaptačného vzdelávania zaradenie do kariérového stupňa začínajúci pedagogický zamestnanec a do 4. platovej triedy spolu s príplatkom začínajúceho pedagogického zamestnanca v sume ustanovenej v § 14c zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov („zákon č. 553/2003 Z. z.“).

Po úspešnom ukončení adaptačného vzdelávania zamestnávateľ príplatok začínajúceho pedagogického zamestnanca odoberie a zaradí pedagogického asistenta do kariérového stupňa samostatný pedagogický zamestnanec.

Podľa § 83 ods. 1 a ods. 4 zákona č. 138/2019 Z. z. pedagogický zamestnanec je povinný splniť kvalifikačný predpoklad na výkon pracovnej činnosti najneskôr do štyroch rokov od vzniku prvého pracovného pomeru v príslušnom druhu školy alebo školského zariadenia, v ktorom vykonáva pracovnú činnosť pedagogického zamestnanca a počas plnenia kvalifikačného predpokladu sa považuje za pedagogického zamestnanca spĺňajúceho kvalifikačný predpoklad, ak spĺňa podmienku získania stupňa vzdelania vyžadovaného pre príslušnú kategóriu a podkategóriu pedagogického zamestnanca alebo pre príslušnú kategóriu odborného zamestnanca.

Pedagogickému asistentovi plynie lehota na splnenie kvalifikačných predpokladov (DPŠ pre pedagogických asistentov) v súlade s § 83 ods. 1 zákona č. 138/2019 Z. z. a počas plynutia lehoty sa považuje za pedagogického zamestnanca spĺňajúceho kvalifikačný predpoklad a prináleží mu zaradenie do 5. platovej triedy (najvyššie dosiahnuté ÚSO).

Po splnení kvalifikačného predpokladu (DPŠ pre pedagogických asistentov) uvedenému pedagogickému asistentovi bude prináležať naďalej zaradenie do 5. platovej triedy ako pedagogickému asistentovi s požadovaným úplným stredným odborným vzdelaním.

**Otázka č. 5**

**Do akej platovej triedy máme zaradiť začínajúceho pedagogického asistenta s vysokoškolským vzdelaním druhého stupňa (neučiteľský študijný odbor) bez DPŠ?**

Najvyššie požadované vzdelanie na výkon pracovnej činnosti pedagogického asistenta je podľa vyhlášky vysokoškolské vzdelanie prvého stupňa. To znamená, že aj v prípade, ak pedagogický asistent získal vysokoškolské vzdelanie druhého stupňa, zaraďuje sa do platovej triedy len na úrovni najvyššie požadovaného vysokoškolského vzdelania prvého stupňa.

Pedagogickému asistentovi prináleží až do úspešného ukončenia adaptačného vzdelávania zaradenie do kariérového stupňa začínajúci pedagogický zamestnanec a do 5. platovej triedy spolu s príplatkom začínajúceho pedagogického zamestnanca v sume ustanovenej v § 14c zákona č. 553/2003 Z. z.

Po úspešnom ukončení adaptačného vzdelávania zamestnávateľ príplatok začínajúceho pedagogického zamestnanca odoberie a zaradí pedagogického asistenta do kariérového stupňa samostatný pedagogický zamestnanec.

Podľa § 83 ods. 1 a ods. 4 zákona č. 138/2019 Z. z. pedagogický zamestnanec je povinný splniť kvalifikačný predpoklad na výkon pracovnej činnosti najneskôr do štyroch rokov od vzniku prvého pracovného pomeru v príslušnom druhu školy alebo školského zariadenia, v ktorom vykonáva pracovnú činnosť pedagogického zamestnanca a počas plnenia kvalifikačného predpokladu sa považuje za pedagogického zamestnanca spĺňajúceho kvalifikačný predpoklad, ak spĺňa podmienku získania stupňa vzdelania vyžadovaného pre príslušnú kategóriu a podkategóriu pedagogického zamestnanca alebo pre príslušnú kategóriu odborného zamestnanca.

Pedagogickému asistentovi plynie lehota na splnenie kvalifikačných predpokladov (DPŠ pre splnenie kvalifikačných predpokladov na výkon pracovnej činnosti v kategórii pedagogický asistent) v súlade s § 83 ods. 1 zákona č. 138/2019 Z. z. a počas plynutia lehoty sa považuje za pedagogického zamestnanca spĺňajúceho kvalifikačný predpoklad a prináleží mu zaradenie do 6. platovej triedy (najvyššie dosiahnuté VŠ I. stupňa).

**Otázka č. 6**

**Do akej platovej triedy máme zaradiť pedagogického asistenta s vysokoškolským vzdelaním druhého stupňa v študijnom odbore učiteľstvo pre 1. stupeň ZŠ s 5 ročnou pedagogickou praxou?**

Pedagogického asistenta s požadovaným vysokoškolským vzdelaním prvého stupňa zamestnávateľ zaradí do kariérového stupňa samostatný pedagogický asistent a do 6. platovej triedy.

**Otázka č. 7**

**Postupujeme pri stanovení mzdy PA v CPP podľa metodiky POO a teda pre pedagogického zamestnanca je celková cena práce v sume 1 152 eur konečná? Riadime sa zákonom č. 553/2003 Z. z. alebo konečnou sumou vypočítanou v metodike pre POO?**

V zmysle Metodického usmernenia k čerpaniu prostriedkov mechanizmu z Plánu obnovy a odolnosti na pedagogických asistentov v zariadeniach poradenstva a prevencie, zverejnený na stránke MŠVVaŠ SR je pre december 2022 vypočítaná suma na jedného PA:

Výška prostriedkov mechanizmu na financovanie pracovného miesta PA v školskom roku 2022/2023 bude napočítaná na jedného PA:

* 12/2022 vo výške 1 047 eur/mesiac (hrubá mzda zamestnanca a odvody vyplácané zamestnávateľom, tzn. cena práce). Z uvedeného vyplýva, že hrubá mzda je 776 eur a odvody zamestnávateľa 34,95 % z hrubej mzdy zamestnanca, t. j. 271 eur.

V zmysle Metodického usmernenia je pre január 2023 (ako aj pre nesledujúce mesiace do ukončenia projektu, t. j. do 31.08.2023) vypočítaná suma na jedného PA:

* 01/2023 – 08/2023 vo výške 1 152 eur/mesiac (hrubá mzda zamestnanca a odvody vyplácané zamestnávateľom, tzn. cena práce). Z uvedeného vyplýva, že hrubá mzda je 854 eur a odvody zamestnávateľa 34,95 % z hrubej mzdy zamestnanca, t. j. 298 eur.

Vypočítaná výška príspevku na jedného PA je konečná.

Z uvedeného vyplýva, že ak je hrubá mzda vyššia ako sú pridelené FP z POO, rozdiel bude hradený z finančných prostriedkov štátneho rozpočtu s kódom zdroja 111. FP z POO budú zúčtované s kódom zdroja 1P01 iba do výšky maximálneho príspevku na jedného PA.

Ak je hrubá mzda nižšia ako pridelené FP z POO na jedného PA, vypláca sa nižšia suma a rozdiel bude vrátený v rámci zúčtovania FP. O tejto skutočnosti bude informácia uvedená aj v správe pre potreby vyúčtovania pre vecnú sekciu.